מאט ראיין (פוטבול)

מתיו "מאט" ראיין (באנגלית: Matthew "Matt" Thomas Ryan; נולד ב-17 במאי 1985) הוא שחקן פוטבול אמריקאי בעמדת הקוורטרבק המשחק באינדיאנפוליס קולטס מליגת ה-NFL. נבחר בבחירה השלישית סיבוב הראשון בדראפט ה-NFL על ידי אטלנטה פלקונס בשנת 2008 מבוסטון קולג'.

ביוגרפיה
ראיין נולד בעיירה בפנסילבניה אחד מארבעה ילדים של ברניס ומייקל ראיין. למד בתיכון בפילדלפיה בו הצטיין בנבחרת הפוטבול והיה חבר גם בקבוצת הכדורסל ובקבוצת הבייסבול של בית הספר.

קריירת מכללות
ראיין למד ושיחק פוטבול בבוסטון קולג'. בשנתו הראשונה לא שיחק באופן פעיל בקבוצה על מנת לשמור לו ארבע עונות של זכאות ב-NCAA. במהלך שנותיו בבוסטון קולג' השיג 9,313 יארד ו-56 טאצ'דאונים במסירה. הוא הוביל את הקבוצה למאזן 11–3 בעונתו האחרונה, שהסתיימה בניצחון בסיטרוס בול על אוניברסיטת המדינה של מישיגן. הוא זכה ב"פרס זרוע הזהב של ג'וני יונייטיס", ב"פרס מאנינג" לקוורטרבק המצטיין של העונה בליגת המכללות ובפרס שחקן השנה בליגת ה-ACC.

קריירה ב-NFL
בדראפט ה-NFL של שנת 2008 נבחר ראיין במקום השלישי בסיבוב הראשון על ידי אטלנטה פלקונס וחתם על חוזה לשש עונות בסך של 72 מיליון דולר. בעונתו הראשונה פתח בכל 16 משחקי הקבוצה והוליך אותה לפלייאוף במאזן של 11–5. הוא השיג במהלך העונה 3,440 יארד במסירה, 17 טאצ'דאונים (16 במסירה ואחד בריצה) ו-11 חטיפות. בתום העונה נבחר לרוקי ההתקפה של השנה מטעם סוכנות איי.פי. בפלייאוף הפסידה אטלנטה 24–30 לאריזונה קרדינלס.

בעונת 2009 סיימה הקבוצה במאזן 9–7 ולא העפילה לפלייאוף. בעונת 2010 הוביל ראיין את אטלנטה למאזן 13–3, הטוב ב-NFC, הוא רשם שיאי קריירה עם 3,705 יארד ו-28 טאצ'דאונים במסירה ונבחר לראשונה לפרו בול. בפלייאוף הפסידה אטלנטה לגרין ביי פאקרס 21–48. ב-2011 רשם שוב שיאי קריירה עם 4,177 יארד ו-29 טאצ'דאונים, אך הקבוצה שסיימה את העונה במאזן 10–6 הודחה שוב במשחקה הראשון בפלייאוף.

בעונת 2012 הוביל ראיין את אטלנטה למאזן 13–3, עם שיאי קריירה של 4,719 יארד ו-32 טאצ'דאונים. הוא הוליך את הליגה בשיעור השלמת המסירות, 68.6%. בפלייאוף ניצח לראשונה משחק כשאטלנטה גברה על סיאטל סיהוקס 30–28, במשחק בו מסר ל-3 טאצ'דאונים, 2 חטיפות ו-250 יארד. בגמר ה-NFC הפסידה אטלנטה לסן פרנסיסקו 49' 24–28, למרות משחק טוב של ראיין בו מסר ל-3 טאצ'דאונים ו-396 יארד ונחטף פעם אחת. לפני עונת 2013 חתם על חוזה חדש בסך של כ-104 מיליון דולר לחמש שנים. העונה הייתה מאכזבת כשהקבוצה סיימה עם ארבעה ניצחונות לעומת 12 הפסדים. גם בשתי העונות הבאות לא הצליחה הקבוצה להשיג מאזן חיובי ולהעפיל לפלייאוף.

בעונת 2016 זכתה אטלנטה בראשות הבית עם מאזן של 11–5, ראיין סיים עם שיאים אישים של 4,941 יארד ו-38 טאצ'דאונים במסירה ורק 7 אינטרספשנים. הוא נבחר ל-MVP של ה-NFL ולשחקן ההתקפה של העונה, נבחר בפעם הרביעית לפרו בול ובפעם הראשונה לאול-פרו (נבחרת העונה). בפלייאוף הוביל ראיין את הפלקונס לסופרבול בפעם השנייה בתולדות הקבוצה. בסופרבול LI מסר ל-284 יארד ושני טאצ'דאונים, אך איבד כדור מכריע ברבע האחרון אטלנטה הפסידה בהארכה לניו אינגלנד פטריוטס 28–34.

בעונת 2017 חלה ירידה בביצועיו של ראיין והוא סיים אותה עם 4,095 יארד, 20 טאצ'דאונים ו-12 אינטרספשנים. בפלייאוף הודחה אטלנטה בסיבוב השני על ידי פילדלפיה איגלס. לקראת עונת 2018 חתם על חוזה חדש לחמש שנים בשווי של 150 מיליון דולר, שהיה ליקר ביותר ב-NFL לאותה עת. את העונה סיים עם 4,924 יארד ו-35 טאצ'דאונים במסירה ו-7 אינטרספשנים, כמו כן הוסיף עוד 3 טאצ'דאונים בריצה. הקבוצה סיימה במאזן 7–9 ולא העפילה לפלייאוף.

במרץ 2022 הועבר בטרייד לאינדיאנפוליס קולטס.

סטטיסטיקה בולטת 
מעודכן לסוף עונת 2022:

עונה סדירה 
מאזן ניצחונות: 124 ניצחונות לעומת 109 הפסדים (53%)
יחס מסירות לטאצ'דאון מול חטיפות: 381 טאצ'דאונים לעומת 183 חטיפות (מדורג תשיעי בכל הזמנים במספר הטאצ'דאונים במסירה)
סך הכול יארדים במסירה: 62,792 (מדורג שביעי בכל הזמנים)

פלייאוף 
מאזן ניצחונות: 4 ניצחונות לעומת 6 הפסדים
יחס מסירות לטאצ'דאון מול חטיפות: 20 טאצ'דאונים לעומת 7 חטיפות
סך הכול יארדים במסירה: 2,672

חייו האישיים
ראיין נשוי לשרה אותה הכיר בזמן לימודיהם בבוסטון קולג'.

קישורים חיצוניים

 מאט ראיין באתר אטלנטה פלקונס
 מאט ראיין באתר pro-football-reference.com

שחקני פוטבול: קוורטרבקים
שחקני פוטבול אמריקאים
שחקני אטלנטה פלקונס
זוכי פרס ה-MVP של ה-NFL
שחקני אינדיאנפוליס קולטס
אמריקאים שנולדו ב-1985